Pastoor-moord: ‘Ek is skuldig’Stefan Visser. Foto: Maroela Media Stefan Visser (29) wat verdink word van die moord op sy skoonma, past. Elsabe van Niekerk (55), het Woensdag in die Pretoria-hooggeregshof gepleit. Adv. Philip van Staden, Visser se regsverteenwoordiger, het aangedui sy kliënt is gereed om te pleit. Die hofverrigtinge het in Afrikaans voor regter Nicolene Janse van Nieuwenhuizen voortgegaan. Stefan Visser (29) het met ŉ rofgeskeerde baard, geklee in ŉ noupassende T-hemp en denim, in die beskuldigdebank gestaan. Hy het aansienlik maerder geword as ŉ jaar gelede toe sy borgtogaansoek van die hand gewys is. Sy ma, Louise, en sy voormalige vriendin met wie hy in ŉ verhouding was, was in die openbare galery. Visser het aandagtig gestaan en luister terwyl adv. Pieter Luyt, vir die staat, aangevoer het hy staan tereg op ŉ aanklag van moord deurdat hy op 11 April 2016 in Gezina, Pretoria, wederregtelik en met opset Van Niekerk vermoor het deur haar met ŉ mes te steek. Hy het aangedui hy verstaan die aanklag teen hom en het daarna skuldig gepleit. Lees sy pleitverduideliking hier. Van Staden het daarna bevestig Visser se pleit is in ooreenstemming met sy aanwysings. Janse van Nieuwenhuizen het Visser daarna skuldig bevind aan die moord op Van Niekerk. Van Staden het versoek dat die hof verdaag vir vonnisverrigtinge om te begin en dat hy met sy kliënt kan beraadslaag om self te getuig ter strafversagting. Die staat het die versoek nie teengestaan nie en die saak is tot 20 April uitgestel. Visser bly in aanhouding. Lees alle vorige berigte oor die Moot-moord op Maroela Media.